CELEX: 32021D1272
Language: lt
Date: 2021-07-30 00:00:00
Title: Komisijos įgyvendinimo sprendimas (ES) 2021/1272 2021 m. liepos 30 d. kuriuo, siekiant sudaryti palankesnes sąlygas naudotis laisvo judėjimo teise Sąjungoje, nustatomas Vatikano Miesto Valstybės išduotų COVID-19 pažymėjimų lygiavertiškumas pagal Europos Parlamento ir Tarybos reglamentą (ES) 2021/953 išduotiems pažymėjimams (Tekstas svarbus EEE)

2021 8 2   
               
               
                  LT
               
               
                  Europos Sąjungos oficialusis leidinys
               
               
                  L 277/148
               
            
         KOMISIJOS ĮGYVENDINIMO SPRENDIMAS (ES) 2021/1272
         2021 m. liepos 30 d.
         kuriuo, siekiant sudaryti palankesnes sąlygas naudotis laisvo judėjimo teise Sąjungoje, nustatomas Vatikano Miesto Valstybės išduotų COVID-19 pažymėjimų lygiavertiškumas pagal Europos Parlamento ir Tarybos reglamentą (ES) 2021/953 išduotiems pažymėjimams
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2021 m. birželio 14 d. Europos Parlamento ir Tarybos reglamentą (ES) 2021/953 dėl sąveikiųjų COVID-19 skiepijimo, tyrimo ir persirgimo pažymėjimų (ES skaitmeninio COVID pažymėjimo) išdavimo, tikrinimo ir pripažinimo sistemos, kuria siekiama sudaryti palankesnes sąlygas asmenims laisvai judėti COVID-19 pandemijos metu (1), ypač į jo 8 straipsnio 2 dalį,
         kadangi:
         
                     (1)
                  
                  
                     Reglamentu (ES) 2021/953 nustatoma sąveikiųjų COVID-19 skiepijimo, tyrimo ir persirgimo pažymėjimų (ES skaitmeninio COVID pažymėjimo) išdavimo, tikrinimo ir pripažinimo sistema, siekiant sudaryti palankesnes sąlygas tokių pažymėjimų turėtojams naudotis savo teise laisvai judėti COVID-19 pandemijos metu. Tuo reglamentu taip pat padedama sudaryti palankesnes sąlygas valstybėms narėms laipsniškai ir koordinuotai panaikinti laisvo judėjimo apribojimus laikantis Sąjungos teisės, kad būtų apribotas SARS-CoV-2 plitimas;
                  
               
                     (2)
                  
                  
                     Reglamentu (ES) 2021/953 sudaromos sąlygos pripažinti Sąjungos piliečiams ir jų šeimos nariams trečiųjų šalių išduotus COVID-19 pažymėjimus, jei Komisija nustato, kad tie COVID-19 pažymėjimai išduoti laikantis standartų, kurie turi būti laikomi lygiaverčiais pagal šį reglamentą nustatytiems standartams. Be to, pagal Europos Parlamento ir Tarybos reglamentą (ES) 2021/954 (2) valstybės narės turi taikyti Reglamentu (ES) 2021/953 nustatytas taisykles trečiųjų šalių piliečiams, kurie nepatenka į to reglamento taikymo sritį, tačiau kurie teisėtai yra arba gyvena jų teritorijoje ir pagal Sąjungos teisę turi teisę vykti į kitas valstybes nares. Todėl bet kokios šiame sprendime nustatytos išvados dėl lygiavertiškumo turėtų būti taikomos COVID-19 skiepijimo pažymėjimams, kuriuos Vatikano Miestas Valstybė išduoda Sąjungos piliečiams ir jų šeimos nariams. Remiantis Reglamentu (ES) 2021/954, tokios išvados dėl lygiavertiškumo taip pat atitinkamai taikomos COVID-19 skiepijimo pažymėjimams, kuriuos tame reglamente nustatytomis sąlygomis Vatikano Miestas Valstybė išduoda trečiųjų šalių piliečiams, teisėtai esantiems arba gyvenantiems valstybių narių teritorijoje;
                  
               
                     (3)
                  
                  
                     gavusi Vatikano Miesto Valstybės prašymą, 2021 m. birželio 29 d. Komisija atliko techninius bandymus, po kurių paaiškėjo, kad Vatikano Miesto Valstybės pagal sistemą „VA-EUDCC-GW“ išduoti COVID-19 skiepijimo pažymėjimai yra sąveikūs su Reglamentu (ES) 2021/953 nustatyta patikimumo užtikrinimo sistema, todėl galima patikrinti jų autentiškumą, galiojimą ir vientisumą. Komisija taip pat patvirtino, kad Vatikano Miesto Valstybės pagal sistemą „VA-EUDCC-GW“ išduotuose COVID-19 skiepijimo pažymėjimuose yra būtini duomenys;
                  
               
                     (4)
                  
                  
                     2021 m. liepos 9 d. Vatikano Miestas Valstybė Komisijai pateikė išsamią informaciją apie sąveikiųjų COVID-19 skiepijimo pažymėjimų išdavimą pagal sistemą „VA-EUDCC-GW“. Vatikano Miestas Valstybė informavo Komisiją, jog mano, kad Vatikano Miesto Valstybės COVID-19 skiepijimo pažymėjimai yra išduodami pagal standartą ir technologinę sistemą, kurie yra sąveikūs su Reglamentu (ES) 2021/953 nustatyta patikimumo užtikrinimo sistema ir kuriuos taikant galima patikrinti pažymėjimų autentiškumą, galiojimą ir vientisumą. Šiuo atžvilgiu Vatikano Miestas Valstybė pranešė Komisijai, kad Vatikano Miesto Valstybės pagal sistemą „VA-EUDCC-GW“ išduotuose COVID-19 pažymėjimuose yra Reglamento (ES) 2021/953 priede nurodyti duomenys;
                  
               
                     (5)
                  
                  
                     be to, Vatikano Miestas Valstybė informavo Komisiją, kad išduos sąveikiuosius skiepijimo pažymėjimus tiems, kas bus paskiepyti COVID-19 vakcina „Comirnaty“.
                  
               
                     (6)
                  
                  
                     Vatikano Miestas Valstybė taip pat informavo Komisiją, kad pripažins pagal Reglamentą (ES) 2021/953 valstybių narių išduotus skiepijimo, tyrimo ir persirgimo pažymėjimus. Vatikano Miestas Valstybė informavo Komisiją, kad priims patvirtinamuosius dokumentus, išduotus paskiepijus vakcinomis, kurioms suteiktas ES masto leidimas (remiantis Europos vaistų agentūros nuomone), vakcinomis, kurioms ES valstybės narės kompetentinga institucija suteikė laikiną rinkodaros leidimą, ir vakcinomis, kurių atžvilgiu baigta PSO įtraukimo į naudojimo esant ekstremaliajai padėčiai sąrašą procedūra. Vatikano Miestas Valstybė taip pat informavo Komisiją, kad priims tyrimo rezultatų pažymėjimus, išduotus atlikus į Sveikatos saugumo komiteto sąrašą įtrauktus nukleorūgščių amplifikacijos tyrimus (pvz., AT PGR) ir greituosius antigenų testus. Vatikano Miestas Valstybė taip pat informavo Komisiją, kad priims persirgimo pažymėjimus, išduotus atlikus nukleorūgščių amplifikacijos tyrimus (pvz., AT PGR).
                  
               
                     (7)
                  
                  
                     2021 m. liepos 22 d. Vatikano Miestas Valstybė taip pat informavo Komisiją, kad, tikrindama valstybių narių pagal Reglamentą (ES) 2021/953 išduotus skiepijimo, tyrimo ir persirgimo pažymėjimus, į pažymėjimus įtrauktus asmens duomenis tvarko vien tik tam, kad tikrintų ir tvirtintų informaciją apie turėtojo skiepijimo būklę, tyrimo rezultatų ar persirgimo būklę, ir po to jų nebesaugo;
                  
               
                     (8)
                  
                  
                     tad būtini elementai, kuriais remiantis nustatoma, kad Vatikano Miesto Valstybės pagal sistemą „VA-EUDCC-GW“ išduoti COVID-19 skiepijimo pažymėjimai turi būti laikomi lygiaverčiais pagal Reglamentą (ES) 2021/953 išduotiems pažymėjimams, yra tenkinami;
                  
               
                     (9)
                  
                  
                     Todėl Vatikano Miesto Valstybės pagal sistemą „VA-EUDCC-GW“ išduoti COVID-19 skiepijimo sertifikatai turėtų būti priimami Reglamento (ES) 2021/953 5 straipsnio 5 dalyje nurodytomis sąlygomis;
                  
               
                     (10)
                  
                  
                     kad šį sprendimą būtų galima taikyti, Vatikano Miestas Valstybė turėtų būti prijungta prie Reglamentu (ES) 2021/953 sukurtos ES skaitmeninio COVID pažymėjimo patikimumo užtikrinimo sistemos;
                  
               
                     (11)
                  
                  
                     siekdama apsaugoti Sąjungos interesus, visų pirma visuomenės sveikatos srityje, Komisija gali pasinaudoti savo įgaliojimais sustabdyti arba nutraukti šio sprendimo taikymą, jei nebesilaikoma Reglamento (ES) 2021/953 8 straipsnio 2 dalyje nustatytų sąlygų;
                  
               
                     (12)
                  
                  
                     atsižvelgiant į tai, kad Vatikano Miestą Valstybę reikia kuo greičiau prijungti prie Reglamentu (ES) 2021/953 sukurtos ES skaitmeninio COVID pažymėjimo patikimumo užtikrinimo sistemos, šis sprendimas turėtų įsigalioti jo paskelbimo Europos Sąjungos oficialiajame leidinyje dieną;
                  
               
                     (13)
                  
                  
                     šiame sprendime nustatytos priemonės atitinka pagal Reglamento (ES) 2021/953 14 straipsnį įsteigto komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Siekiant sudaryti palankesnes sąlygas naudotis teise laisvai judėti Sąjungoje, Vatikano Miesto Valstybės pagal sistemą „VA-EUDCC-GW“ išduoti COVID-19 skiepijimo pažymėjimai laikomi lygiaverčiais pagal Reglamentą (ES) 2021/953 išduotiems pažymėjimams.
         
         
            2 straipsnis
            Vatikano Miestas Valstybė prijungiama prie Reglamentu (ES) 2021/953 sukurtos ES skaitmeninio COVID pažymėjimo patikimumo užtikrinimo sistemos.
         
         
            3 straipsnis
            Šis sprendimas įsigalioja jo paskelbimo Europos Sąjungos oficialiajame leidinyje dieną.
         
         
            Priimta Briuselyje 2021 m. liepos 30 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 211, 2021 6 15, p. 1.
         
            (2)  2021 m. birželio 14 d. Europos Parlamento ir Tarybos reglamentas (ES) 2021/954 dėl sąveikiųjų COVID-19 skiepijimo, tyrimo ir persirgimo pažymėjimų (ES skaitmeninio COVID pažymėjimo), skirtų trečiųjų valstybių piliečiams, teisėtai esantiems arba gyvenantiems valstybių narių teritorijose, išdavimo, tikrinimo ir pripažinimo COVID-19 pandemijos metu sistemos (OL L 211, 2021 6 15, p. 24).